Η τάση του σχολείου να αξιοποιήσει το μουσείο για εκπαιδευτικούς σκοπούς ξεκινάει από μια γενικότερη ανάγκη του σχολείου για εξωστρέφεια προς την κοινότητα και τα ερεθίσματα που μπορεί να πάρει από αυτή για να δημιουργήσει ευκαιρίες για βιωματική, ενεργητική και ομαδοσυνεργατική μάθηση για τους μαθητές και τις μαθήτριές του και να ενθαρρύνει μια κριτική ματιά στην πραγματικότητα. Όσοι διδάσκουμε στο σύγχρονο ελληνικό σχολείο γνωρίζουμε ότι, παρά τις αλλαγές που επιχειρούνται κατά καιρούς, στη βάση του παραμένει σε μεγάλο βαθμό δασκαλοκεντρικό, εξετασιοκεντρικό ιδιαίτερα στη δευτεροβάθμια βαθμίδα και ανταγωνιστικό προτρέποντας τους μαθητές να λειτουργούν κυρίως ως μεμονωμένα άτομα που προσπαθούν να βελτιώσουν τις προσωπικές τους επιδόσεις με το βλέμμα στην επαγγελματική αποκατάσταση και την κοινωνική καταξίωση. Το ελληνικό σχολείο κατά κύριο λόγο παρέχει έτοιμη γνώση, την οποία οι μαθητές καλούνται συνήθως να αποστηθίσουν και να επαναλάβουν άκριτα, με την έρευνα και την κριτική σκέψη να απουσιάζουν. Ακόμη κι αν ήμασταν πρόθυμοι να αποδεχτούμε αυτά τα χαρακτηριστικά και να λειτουργήσουμε με αυτούς τους όρους, όμως, ως εκπαιδευτικοί διαπιστώνουμε καθημερινά ότι οι στόχοι του σχολείου δεν επιτυγχάνονται για την πλειοψηφία των μαθητών: χαμηλές επιδόσεις, απαξίωση του σχολείου, παραβατική συμπεριφορά στον σχολικό χώρο, αδιαφορία που φτάνει στα όρια της απάθειας, αδυναμία έκφρασης προσωπικής άποψης και συναισθημάτων είναι μερικά μόνο από τα σοβαρά προβλήματα με τα οποία έρχεται αντιμέτωπος ο σύγχρονος εκπαιδευτικός. Γίνεται έτσι όλο και πιο επιτακτική η ανάγκη για στροφή σε προγράμματα που μπορούν να ενεργοποιήσουν τους μαθητές, που επιχειρούν να αναδείξουν τα ταλέντα και τις ικανότητές τους δίνοντας έμφαση και σε άλλα είδη νοημοσύνης εκτός από τη γλωσσική και τη μαθηματική που κυριαρχούν στο σχολικό πρόγραμμα, που ενθαρρύνουν τα παιδιά να εργαστούν ομαδικά και να εκφράσουν απόψεις και συναισθήματα, που βασίζονται στην ανακάλυψη της γνώσης και την κριτική αντιμετώπιση της πληροφορίας. Αυτή η ανάγκη γέννησε και την ιδέα για ένα πρόγραμμα μουσειακού θεάτρου για τους μαθητές και τις μαθήτριες των σχολείων μας.

Τι είναι όμως το μουσειακό θέατρο;

Είναι ένα διακριτό είδος θεάτρου που αξιοποιεί εκθέματα μουσειακών χώρων και δημιουργεί παραστάσεις που συνδυάζουν την πραγματική πληροφορία με τη μυθοπλασία για να επικοινωνήσει ιδέες, γεγονότα και αντιλήψεις. Οι ερμηνευτές υποδύονται συγκεκριμένους ρόλους σε συγκεκριμένες συνθήκες για να ψυχαγωγήσουν το κοινό και να το εμπλέξουν σε μια εκπαιδευτική διαδικασία, αλλά και να ενθαρρύνουν τους επισκέπτες να εκτιμήσουν και να κατανοήσουν με άμεσο τρόπο την ιστορία και κάποιες διαστάσεις του μουσειακού περιβάλλοντος. Η ιδέα γεννήθηκε στη Σουηδία από τον Artur Hazelius (1833-1901) ο οποίος θεωρούσε ότι ο υλικός πολιτισμός μπορεί να γίνει κατανοητός μόνο στο πλαίσιο του πολιτισμικού του περιβάλλοντος. Δημιούργησε έτσι το 1891 το Skansen, ένα τεράστιο υπαίθριο μουσείο όπου οι επισκέπτες μπορούσαν να «βιώσουν» το ιστορικό παρελθόν, βλέποντάς το να ζωντανεύει μπροστά τους, με μουσικούς που έπαιζαν βιολί, χορευτές με παραδοσιακές στολές και κάποια μέλη του προσωπικού να υποδύονται χωρικούς που ζούσαν σε ορεινά σαλέ ή Λάπωνες που έβοσκαν ταράνδους. Η ιδέα του άρεσε πολύ και σύντομα και άλλα μουσεία ακολούθησαν το παράδειγμά του με αποτέλεσμα μέχρι το 1974 να έχουν δημιουργηθεί 314 υπαίθρια μουσεία σε 21 ευρωπαϊκές χώρες ενώ ήδη από το 1912, δημιουργήθηκε το πρώτο μουσείο ζωντανής ιστορίας στις Η.Π.Α. το οποίο ακολούθησαν δεκάδες άλλα. Όλα συνδέθηκαν με την ζωντανή ερμηνεία που έγινε αμέσως δημοφιλής στους επισκέπτες καθώς λειτουργούσε σαν μια «μηχανή του χρόνου» που τους επέτρεπε να οπτικοποιήσουν τη ζωή στο παρελθόν. Σήμερα πια πολλά μουσεία αναπτύσσουν μουσειοπαιδαγωγικά προγράμματα αξιοποιώντας το μουσειακό θέατρο ως μια πιο βιωματική και ενεργητική προσέγγιση των συλλογών τους με σκοπό να εμβαθύνουν στα νοήματά τους, να θέσουν υπό αμφισβήτηση τα κυρίαρχα ιδεολογήματα και να αναζητήσουν νέες, πολλαπλές ερμηνείες που θα συνδέουν το παρελθόν με το παρόν. Αυτό συμβαίνει γιατί όπως η σύγχρονη παιδαγωγική αντιμετωπίζει κριτικά τις παραδοσιακές παιδαγωγικές αντιλήψεις και επινοεί νέες ευέλικτες παιδαγωγικές μεθόδους για τη διευκόλυνση και τη βελτίωση της μαθησιακής διαδικασίας έτσι και η σύγχρονη μουσειοπαιδαγωγική επιστήμη αμφισβητεί την παραδοσιακή ξενάγηση ως μέθοδο προσέγγισης των μουσείων και προτείνει εναλλακτικές μεθόδους που διευκολύνουν τους επισκέπτες να αναπτύσσουν διάλογο με τα εκθέματα και να τα προσεγγίζουν με αυτενέργεια, με βάση τις δυνατότητες, τα ενδιαφέροντα και τις παραστάσεις τους.

Στα ελληνικά μουσεία η χρήση μουσειακού θεάτρου δεν είναι πολύ διαδεδομένη αλλά υπάρχει μια ομάδα ερευνητών, εκπαιδευτών, θεατρολόγων και θεατρικών παραγωγών η Heterotopia που ειδικεύεται στο μουσειακό θέατρο και δημιουργεί αυθεντικά και δυναμικά έργα σε συνεργασία με μουσεία, γκαλερί, πολιτιστικούς οργανισμούς και χώρους πολιτισμικής αναφοράς. Μία από τις παραστάσεις τους πραγματοποιήθηκε το 2017 στην Ξυλαποθήκη στον Πειραιά, με τίτλο «Μια μέρα με την Ξανθίππη» και πραγματεύεται τα προβλήματα διαχείρισης του νερού στον Πειραιά το 391 π.Χ. ενώ το 2019 συνεργάστηκαν με το Μουσείο Αρχαίας Ελληνικής Τεχνολογίας Κοτσανά, όπου υλοποίησαν την παράσταση με τίτλο «Συνάντηση με τον Κτησίβιο», έναν σπουδαίο εφευρέτη της αρχαιότητας.

Από τα παραπάνω αντιλαμβανόμαστε ότι η συνήθης πρακτική είναι να δημιουργείται μια παράσταση μουσειακού θεάτρου με πρωτοβουλία του μουσείου και να προσφέρεται ως μουσειοπαιδαγωγικό πρόγραμμα σε διάφορες ομάδες-στόχους επισκεπτών και φυσικά πολύ συχνά και σε μαθητές.

Στη δική μας πρόταση οι όροι έχουν αντιστραφεί καθώς το σχολείο παίρνει την πρωτοβουλία να δημιουργήσει μια παράσταση μουσειακού θεάτρου αξιοποιώντας τα εκθέματα του μουσείου να χρησιμοποιήσει δηλαδή το μουσειακό θέατρο ως εκπαιδευτικό εργαλείο.

Ο λόγος γι αυτή την επιλογή είναι γιατί το μουσειακό θέατρο συνδυάζει δύο χώρους – το μουσείο και το θέατρο- που είναι ιδιαίτερα αποτελεσματικοί για τη μάθηση. Τα μουσεία είναι χώροι αναπαράστασης, αφηγήσεων και συμβολισμών και έχουν συγκροτηθεί ως αποτέλεσμα μακράς διεπιστημονικής έρευνας και επομένως είναι ιδιαίτερα κατάλληλα περιβάλλοντα για έρευνα, γνώση και ανάπτυξη κριτικής σκέψης. Κατά τον ίδιο τρόπο, σχετικές έρευνες έχουν δείξει ότι το θέατρο μπορεί να λειτουργήσει ως όχημα για την ενεργοποίηση της γνώσης στον χώρο της εκπαίδευσης καθώς προωθεί την ενεργητική βιωματική μάθηση, καλλιεργεί την αυτοσυγκέντρωση, αναπτύσσει την κριτική και τη δημιουργική σκέψη, ενεργοποιεί την ικανότητα των παιδιών να μεταφέρουν τη γνώση που αποκτήθηκε σε νέες καταστάσεις, αναπτύσσει ικανότητες συλλογής, οργάνωσης, ανάλυσης και υπέρβασης δεδομένων, ενθαρρύνει την παρατηρητικότητα, την πρωτοβουλία και την επικοινωνία και αναπτύσσει τη γλωσσική ικανότητα του παιδιού.

Επιπλέον, για τη συγγραφή των σεναρίων χρησιμοποιούνται τεχνικές δημιουργικής γραφής, η οποία επίσης αποτελεί ένα πολύτιμο εκπαιδευτικό εργαλείο καθώς πέρα από την εξοικείωση του μαθητή με τη συγγραφική και την αναγνωστική πράξη υπηρετεί και μια σειρά από σημαντικούς επιμέρους στόχους, όπως ανάπτυξη κριτικής και δημιουργικής σκέψης, κινητοποίηση της φαντασίας και της συγγραφικής επινοητικότητας, γλωσσική ανάπτυξη, ανάπτυξη της ικανότητας των μαθητών να αφηγούνται ιστορίες, συναισθήματα ή καταστάσεις και να περιγράφουν πρόσωπα, τόπους και αντικείμενα με βιωματικό τρόπο, αλλά και ανάπτυξη της επικοινωνιακής ικανότητας και δημιουργία κλίματος συντροφικότητας και δημιουργικότητας μέσα στην τάξη, κλίμα εμπιστοσύνης και ασφάλειας στην τάξη με στόχο τη δημιουργία αντισυμβατικών, εκφραστικών και πρωτότυπων κειμένων.

Στο μουσειακό θέατρο η δημιουργική γραφή χρησιμοποιείται για τη δημιουργία διαλόγων που επιχειρούν να παρουσιάσουν επιστημονικά δεδομένα με ευφάνταστο τρόπο, και να μετατρέψουν ιστορικά δεδομένα σε θεατρικό κείμενο.

Έχοντας όλα αυτά υπόψη ξεκινήσαμε δύο χρόνια πριν το πρόγραμμα μουσειακού θεάτρου που θα σας περιγράψω στη συνέχεια. Αρχικά, μαθητές και μαθήτριες από τα σχολεία της ΔΔΕ Φωκίδας μαζί με τους εκπαιδευτικούς τους παρακολούθησαν μια ξενάγηση στο μουσείο των Δελφών από την προϊσταμένη της Εφορίας Αρχαιοτήτων Φωκίδας κ. Αθανασία Ψάλτη (Φεβρουάριος 2022). Λόγω των περιορισμών της πανδημίας η ξενάγηση αυτή έγινε διαδικτυακά αλλά το ενδιαφέρον που έδειξαν οι μαθητές πραγματικά μας ξάφνιασε όλους! Οι μαθητές χωρισμένοι σε μικρές ομάδες συμπλήρωσαν ειδικά διαμορφωμένα φύλλα εργασίας με σκοπό να διερευνηθεί η σχέση τους με το μουσείο και το θέατρο, και στη συνέχεια, επέλεξαν ένα έκθεμα του οποίου τα μορφικά χαρακτηριστικά αλλά και οι ιστορίες και οι αφηγήσεις που άκουσαν γι αυτό τους έκαναν ιδιαίτερη εντύπωση. Συγκεκριμένα:

* Γυμνάσιο Λιδωρικίου: Η Σφίγγα των Ναξίων και η ιστορία του Οιδίποδα
* Γυμνάσιο Γαλαξιδίου: Ο Ιερός Ναός του Απόλλωνα
* Γυμνάσιο Δελφών: ο Ηνίοχος και τα όνειρα μιας ηλικιωμένης και ενός φύλακα
* Λύκειο Ιτέας (δύο ομάδες) : α) Οι απελευθερωτικές επιγραφές των Δελφών και η ιστορία της δούλης Σωστράτας ( οι δούλοι στην αρχαιότητα) και β) Λογική ή Συναίσθημα; ένα φιλοσοφικό ερώτημα μέσα από το θεϊκό δίπολο Απόλλων-Διόνυσος
* Λύκειο Άμφισσας: η αναθηματική επιγραφή της Πραξούς στον Απόλλωνα και η ιστορία της πρώτης γυναίκας συνωμότριας
* Λύκειο Δεσφίνας: αφιερωματική επιγραφή του Ερμησιάνακτα στον Απόλλωνα για τις νίκες των κορών του στους αθλητικούς αγώνες και το όραμα του Άγγελου και της Εύας Σικελιανού για την αναβίωση των αγώνων της αρχαιότητας
* Μουσικό Σχολείο Άμφισσας: η κύλικα του Απόλλωνα και η ιστορία της Κορωνίδας
* Ειδικά σχολεία Άμφισσας (ΕΕΕΕΚ και ΕΝΕΕΓΥΛ): Η Σφίγγα και η ιστορία του Οιδίποδα

Ακολούθησε μια σειρά από εργαστήρια από τον Φεβρουάριο του 2022 μέχρι τον Μάιο του 2022 στα οποία θα αναφερθώ εν τάχει με στόχο τη δημιουργία των θεατρικών σεναρίων.

Στο 1ο εργαστήριο οι μαθητές/τριες εισάγονται στην τεχνική της παγωμένης ή δυναμικής, όπως λέγεται, εικόνας με σκοπό την εξοικείωση τους με τεχνικές εκπαιδευτικού δράματος, τη δημιουργία παιγνιώδους και χαλαρής ατμόσφαιρας στην ομάδα και μια πρώτη ουσιαστική γνωριμία με την ιστορία του εκθέματος που επέλεξαν, αφού το στήσιμο μιας παγωμένης εικόνας απαιτεί κατανόηση της ουσίας της σκηνής που στήνεται, και των συναισθημάτων και των σκέψεων των ηρώων που αποτυπώνονται στις εκφράσεις των προσώπων και στο στήσιμο του σώματος.

Στο 2ο εργαστήριο δόθηκε στους μαθητές/τριες ΦΥΛΛΟ ΕΡΓΑΣΙΑΣ ανάλογα με το έκθεμα που έχουν επιλέξει, με κάποιες πρώτες βασικές πληροφορίες για το έκθεμα και αναδύθηκαν μικρότερες ιστορίες μέσα στη μεγάλη κεντρική αφήγηση. Στα Φύλλα υπάρχουν δραστηριότητες ΕΣΥ και δραστηριότητες ΨΑΞΕ.

Οι δραστηριότητες ΕΣΥ έχουν ως στόχο να εμπλέξουν προσωπικά τους μαθητές και να τους κάνουν να βρουν μέσα στις ιστορίες κάτι από τον εαυτό τους. Η ταύτιση σε ένα βαθμό με το έκθεμα και την ιστορία του αποτελεί μία από τις βασικές αρχές ερμηνείας σύμφωνα με τον Tilden. Κάποια στοιχεία από αυτά μπορούν να βάλουν αργότερα μέσα στα σενάρια

Οι δραστηριότητες ΨΑΞΕ έχουν ως στόχο να δραστηριοποιήσουν τους μαθητές ώστε να βρουν όσο περισσότερες πληροφορίες μπορούν για το έκθεμα που επέλεξαν και να το γνωρίζουν σε βάθος. Κάποια στοιχεία από αυτά που θα βρουν μπορούν να τα βάλουν αργότερα στα σενάριά τους.

Στο 3ο εργαστήριο με τίτλο «Τι θέατρο θα κάνω» οι μαθητές/τριες ήρθαν σε επαφή με ορισμένα είδη θεάτρου για να μπορέσουν να αποφασίσουν το είδος του θεάτρου που θέλουν να κάνουν ώστε να προσαρμόσουν κατάλληλα το ύφος και τη γλώσσα των κειμένων τους. Είδαν αποσπάσματα βίντεο από δράμα, κωμωδία, μονόλογο, δραματοποιημένη αφήγηση, μιούζικαλ, όπερα, αφηρημένο θέατρο, θέατρο σκιών, κουκλοθέατρο, σάτιρα, θέατρο hip hop, χοροθέατρο, κωμειδύλλιο, θέατρο ντοκουμέντο, σωματικό θέατρο. Έτσι, οι μαθητές/τριες εξοικειώθηκαν με τα βασικά είδη θεάτρου και πήραν ιδέες για το είδος του θεάτρου που θα δημιουργήσουν οι ίδιοι/ες. Στο πλαίσιο αυτού του εργαστηρίου και προκειμένου να συνειδητοποιήσουν οι μαθητές/τριες πώς το ίδιο πράγμα μπορώ να το πω με διαφορετικούς τρόπους έγινε μια ΑΣΚΗΣΗ ΥΦΟΥΣ με χρήση διάφορων υφών από το βιβλίο του Κενώ «Ασκήσεις ύφους» με αποτέλεσμα μια σειρά από ευφάνταστα και διασκεδαστικά κείμενα από τις μαθητικές ομάδες.

Στο 40 εργαστήριο με τίτλο «χτίζω τους χαρακτήρες μου» συζητήσαμε με τους μαθητές/τριες για τους χαρακτήρες μας και τη σημασία που έχουν για το σενάριό μας. Οι μαθητές/τριες χωρισμένοι σε ομάδες έκαναν διάφορες δραστηριότητες για να καταλάβουν τους χαρακτήρες της δικής τους ιστορίας και να εμβαθύνουν σε αυτούς.

Για να κατανοήσουν τους χαρακτήρες τους χρησιμοποιήσαμε την τεχνική εκπαιδευτικού δράματος ΑΝΑΚΡΙΤΙΚΗ ΚΑΡΕΚΛΑ στην οποία ένας μαθητής/τρια κάθεται σε μια καρέκλα και γίνεται ένας συγκεκριμένος χαρακτήρας και οι υπόλοιποι μαθητές/τριες μπορούν να ρωτήσουν ΜΙΑ ΕΡΩΤΗΣΗ ο καθένας/μια προκειμένου να μάθουν όσα πιο πολλά μπορούν για τον χαρακτήρα. Ο χαρακτήρας, όμως, έχει λάβει την οδηγία ότι δεν είναι υποχρεωμένος να απαντά ευθέως ή με ειλικρίνεια στις ερωτήσεις. Ανάλογα με την προσωπικότητά ή τα κίνητρά του μπορεί να αποφεύγει κάποιες ερωτήσεις ή να προσπαθεί να παραπλανήσεις το κοινό.

Στο επόμενο 5ο εργαστήριο συζητήσαμε πόσο σημαντικές είναι οι συγκρούσεις στο θέατρο και οι μαθητές κλήθηκαν να βρουν ή να επινοήσουν συγκρούσεις ανάμεσα στους χαρακτήρες της ιστορίας. Με ερωτήσεις ΕΣΥ ενθαρρύνθηκαν να μοιραστούν δικές τους εμπειρίες και με αναφορά σε θεατρικά ή κινηματογραφικά έργα που επέλεξαν να κατανοήσουν πόσο σημαντικές είναι οι συγκρούσεις για την εξέλιξη της πλοκής. Στο εργαστήριο αυτό οι μαθητές/τριες δραματοποίησαν μια σύγκρουση σε ομάδες και οι υπόλοιπες ομάδες ανταλλάσσουν απόψεις σχετικά με το είδος της σύγκρουσης.

Στο 6ο εργαστήριο επιδιώκεται να συνειδητοποιήσουν οι μαθητές/τριες πόσο σημαντική είναι η αρχή σε μια ιστορία καθώς πολλές φορές το αν θα συνεχίσουμε να βλέπουμε ένα θεατρικό ή κινηματογραφικό ή και να διαβάζουμε ένα βιβλίο εξαρτάται από την αρχική σκηνή. Αν είναι εντυπωσιακή, ενδιαφέρουσα, αν δημιουργεί αγωνία, ερωτηματικά, μυστήριο, αν θέτει σημαντικά ερωτήματα που μας αγγίζουν, τότε μας κινεί το ενδιαφέρον και μας κάνει να θέλουμε να το δούμε.. Στο εργαστήριο γίνεται λόγος και για το τέλος που λέγεται και «έκβαση» του έργου και σημαίνει την ολοκλήρωση του. Εδώ θα πρέπει το έργο να «αποκλιμακωθεί» δηλαδή να λυθούν με κάποιο τρόπο οι συγκρούσεις ή να φανούν οι συνέπειες των συγκρούσεων, να βρεθεί ή να μην βρεθεί μια λύση. Οι μαθητές/τριες σε ομάδες παρουσιάζουν τις ιδέες τους για την αρχή και το τέλος του σεναρίου. Όταν έχουν παρουσιασθεί όλες οι ιδέες οι μαθητές/τριες ψηφίζουν την καλύτερη αρχή και το καλύτερο τέλος.

Αφού γνώρισαν τα βασικά συστατικά ενός θεατρικού σεναρίου, στο επόμενο εργαστήριο οι μαθητές έμαθαν πώς γράφεται ένα θεατρικό σενάριο, με διαλόγους και σκηνικές οδηγίες και εξασκήθηκαν στη συγγραφή του. Επιπλέον, στο εργαστήριο αυτό οι μαθητές/τριες έρχονται σε επαφή με τα βασικά χαρακτηριστικά του θεατρικού λόγου που είναι η λακωνικότητα και η προφορικότητα και εισάγονται σε έννοιες όπως η ιδιόλεκτος των χαρακτήρων και τα στοιχεία που επηρεάζουν τον λόγο όπως οι συνθήκες στις οποίες μιλά, οι σχέσεις εξουσίας και τα κίνητρα, δηλαδή τι θέλει να πετύχει ο ήρωας. Οι μαθητές χωρισμένοι σε μικρότερες ομάδες έγραψαν ένα μικρό σενάριο με μια σκηνή που επέλεξαν από την της ιστορία τους. Στο τέλος αυτού του εργαστηρίου έγινε μια θεατρική διαδρομή: κάθε ομάδα οδηγεί τις υπόλοιπες σε κάποιο σημείο του χώρου που έχει επιλέξει και παρουσιάζει τη σκηνή που έγραψε, ενώ κάποιος από την ομάδα σε ρόλο αφηγητή διαβάζει τις σκηνικές οδηγίες.

Στις επόμενες συναντήσεις-εργαστήρια οι μαθητές έγραψαν τα σενάριά τους με συγκεκριμένες οδηγίες ως προς τον αριθμό των λέξεων. Οι μαθητές/τριες στα εργαστήρια αυτά κάθονται σε κύκλο και γράφουν μία μία τη σκηνή προτείνοντας ατάκες. Ο ρόλος του εμψυχωτή εδώ είναι σημαντικός καθώς καλείται να υπενθυμίζει διαρκώς στους μαθητές/τριες τις βασικές αρχές του θεατρικού λόγου αλλά και τις ιδιαιτερότητες του σεναρίου για μία παράσταση μουσειακού θεάτρου καθώς οι μαθητές θα πρέπει να βρουν ευφάνταστους τρόπους ώστε με στους διαλόγους τους να τρυπώσουν πραγματικές πληροφορίες για το έκθεμα και την εποχή τους Η ενσωμάτωση της πληροφορίας μπορεί να γίνει με διάφορους τρόπους, όπως με ερωτήσεις άγνοιας μέσα στους διαλόγους, με εξωτερικούς αφηγητές, ή και με τη χρήση χαρτονιών, βίντεο, κ.λπ.

Καθώς η εκπαιδευτική πρόταση εντάσσεται στο πλαίσιο της Κριτικής Παιδαγωγικής βασικός στόχος της εμπλοκής των μαθητών/τριών μας σε αυτό είναι η ενθάρρυνση μιας κριτικής ματιάς στο παρελθόν και στο παρόν. Παιδαγωγικά, το ενδιαφέρον από την πλευρά του εκπαιδευτικού που εφαρμόζει το πρόγραμμα είναι η κοινωνική διάσταση και ο προβληματισμός που μπορεί να προκύψει μέσα από την πραγμάτευση του θέματος που επέλεξαν οι μαθητές/τριες καθώς και η σύνδεση των ζητημάτων που αναδεικνύονται με τη σύγχρονη πραγματικότητα, την ανθρώπινη συνθήκη και τα ανθρώπινα δικαιώματα και ενδεχόμενη καταπάτησή τους. Ο προβληματισμός επάνω σε κοινωνικά ζητήματα που προκύπτουν από το θέμα τους συμβάλει στον κριτικό στοχασμό και την ευαισθητοποίηση των μαθητών/τριών σε θέματα και παθογένειες που ενδεχομένως να αφορούν και τη δική τους εποχή. Τέτοια ζητήματα, όπως η θέση της γυναίκας, η ζωή των δούλων και οι δούλοι της σύγχρονης εποχής, ο παιδικός εκφοβισμός, μεταξύ άλλων αναδείχθηκαν πράγματι μέσα από τις συζητήσεις στα εργαστήρια με τους μαθητές και ενθαρρύνθηκε η ανάδειξή τους μέσα από τις ιστορίες των παιδιών.

Αφού γράφτηκαν τα θεατρικά σενάρια ξεκίνησε το μεγάλο εγχείρημα της δημιουργίας των παραστάσεων ! Σε αυτή τη φάση η συνεργασία με επαγγελματίες του χώρου (σκηνοθέτες, μακιγιέρ, σκηνογράφους, κλπ) θεωρήθηκε σημαντική αφού σκοπός του μουσειακού θεάτρου είναι παραστάσεις υψηλής αισθητικής ενώ παράλληλα πραγματοποιείται μια αρχική γνωριμία των μαθητών/τριών με τα επαγγέλματα που εμπλέκονται στην παραγωγή θεατρικών και κινηματογραφικών έργων η οποία μπορεί να λειτουργήσει και στο πλαίσιο του επαγγελματικού προσανατολισμού. Οι παραστάσεις στήθηκαν με πολλή δουλειά από την πλευρά των εκπαιδευτικών που πήραν μέρος και την πολύτιμη συνεργασία με τη σκηνοθέτη-ηθοποιό και θεατροπαιδαγωγό Αντονέλλα Χήρα η οποία επισκέφτηκε όλα τα σχολεία και δούλεψε με τα παιδιά για πολλές ώρες. Δόθηκαν οδηγίες που αφορούσαν την υποκριτική, το στήσιμο στη σκηνή, τη μουσική, τον φωτισμό, τα κοστούμια, τα σκηνικά αντικείμενα. Οι πρόβες κράτησαν ένα περίπου μήνα και τελικά οι παραστάσεις παίχτηκαν όλες μαζί σε ένα φεστιβάλ μουσειακού θεάτρου που έγινε στο Πνευματικό Κέντρο της Άμφισσας στις 24 Απριλίου 2023.

Η εμπειρία για παιδιά και εκπαιδευτικούς υπήρξε κατά γενική ομολογία καταπληκτική, όπως προκύπτει από τα σχόλια των παιδιών και την επιθυμία τους να ξαναπάρουν μέρος σε κάτι παρόμοιο. Εκτός από την εμπειρία της έκθεσης στη σκηνή και του χειροκροτήματος που πάντα εντυπωσιάζει τα παιδιά σημαντική ήταν και η εμπειρία των παρασκηνίων. Εκεί οι ομάδες διαφορετικών σχολείων συναντήθηκαν, γνωρίστηκαν η μία με την άλλη, έκαναν αστεία και μοιράστηκαν την αγωνία τους, παρακολούθησαν την προετοιμασία των «ηθοποιών». Το φεστιβάλ έφερε τους μαθητές των σχολείων που συμμετείχαν πιο κοντά και αποκάλυψε σε όλους πως το θέατρο είναι μια από τις πιο συλλογικές τέχνες καθώς η τελική θεατρική παράσταση και η επιτυχία της είναι αποτέλεσμα της δουλειάς όλων των μελών της ομάδας. Υπολογίζουμε ότι το φεστιβάλ το παρακολούθησαν δια ζώσης περίπου 400 άτομα, ενώ μέσω live streaming είχε περίπου 500 προβολές σε μέρη από όλη την Ελλάδα Τα σχόλια από το κοινό ήταν επίσης θετικά και ενθαρρυντικά ως προς την επιτυχία των στόχων του φεστιβάλ ως προς τους θεατές του που είναι να μάθουν πράγματα, να διασκεδάζουν και να προβληματιστούν.

Οι ΣΤΟΧΟΙ που είχαμε θέσει για τους μαθητές μας στην αρχή του προγράμματος σε επίπεδο γνώσεων, δεξιοτήτων και στάσεων ήταν:

να αξιοποιηθούν εκπαιδευτικά τα μουσεία της περιοχής μας

να γνωρίσουν οι μαθητές/τριες της περιοχής τα εκθέματα του μουσείου των Δελφών και να εμβαθύνουν στις ιστορίες τους

να αναπτυχθεί η ικανότητα των μαθητών/τριών για βιβλιογραφική έρευνα

να αναπτυχθεί η κριτική σκέψη και η δημιουργική σκέψη των μαθητών/τριών μέσα από την κατάλληλη χρήση τεχνικών εκπαιδευτικού δράματος και δημιουργικής γραφής

να αναπτυχθούν οι δεξιότητες γραπτού και προφορικού λόγου των μαθητών/τριών

να αναπτυχθούν οι δεξιότητες συνεργασίας και ομαδικότητας μέσα από τη συμμετοχή σε ένα συλλογικό έργο όπως είναι η συγγραφή θεατρικών σεναρίων και η δημιουργία μιας θεατρικής παράστασης

να προβληματιστούν οι μαθητές/τριες επάνω σε ευαίσθητα κοινωνικά θέματα όπως η ισότητα, τα έμφυλα στερεότυπα, ο εκφοβισμός, ο εκτοπισμός, κ.λπ. να εκφράσουν το βίωμά τους και να γίνουν φορείς αλλαγής

να αλλάξει η σχέση των μαθητών/τριών με το μουσείο ώστε να το σκέφτονται ως χώρο δημιουργικότητας και ψυχαγωγίας με δυνατότητα προσωπικής έκφρασης

να δραστηριοποιηθούν οι μαθητές και να γίνουν πιο υπεύθυνοι αναλαμβάνοντας ενεργητικούς ρόλους σε μια ομάδα που εργάζεται με ένα κοινό στόχο

Μέσα από προσεκτική παρατήρηση των μαθητικών ομάδων κατά την υλοποίηση των εργαστηρίων και σχετικά ερωτηματολόγια που δίνονταν στους μαθητές και τους εκπαιδευτικούς σε διάφορες φάσεις του προγράμματος μπορούμε να πούμε ότι το πρόγραμμα πέτυχε σε ικανοποιητικό βαθμό μερικούς από αυτούς τους στόχους.

Η γενική εντύπωση είναι πως κατάφερε να εμπλέξει τους μαθητές δημιουργικά σε ένα συλλογικό έργο, να τους δώσει την ευκαιρία να εκφραστούν και να συνειδητοποιήσουν ότι μια επίσκεψη στο μουσείο μπορεί να είναι ιδιαίτερα διασκεδαστική. Παρά τα προβλήματα, την πολλή δουλειά και τις δυσκολίες να εντάξουμε ένα τόσο απαιτητικό project σε ένα σχολικό πρόγραμμα που δεν αφήνει χώρο και χρόνο για τέτοιου είδους δράσεις η γεύση που μας άφησε αυτό το πρόγραμμα μουσειακού θεάτρου είναι σίγουρα γλυκιά.

Το Τμήμα Σχολικών Δραστηριοτήτων θα προσκαλέσει και φέτος τα σχολεία να το επαναλάβουμε με ιστορίες και εκθέματα από όλα τα μουσεία της Φωκίδας. Όπως διαπιστώσαμε από την τόσο ενδιαφέρουσα σημερινή ημερίδα μπορούμε να βρούμε πολύτιμη υποστήριξη από την Εφορεία Αρχαιοτήτων Φωκίδας με ξεναγήσεις και προγράμματα τα οποία μπορούν να λειτουργήσουν ως έμπνευση για τις παραστάσεις μας.

Θα ήθελα να επισημάνω ότι σήμερα μίλησα εκ μέρους όλων των εκπαιδευτικών που πήραν μέρος σε αυτό το τολμηρό εγχείρημα τους οποίους θα μου επιτρέψετε να αναφέρω και να ευχαριστήσω ονομαστικά: Εϋα Γεωργούλα και Βασίλη Μπάρκουλα από το Γυμνάσιο Γαλαξιδίου, Κωνσταντίνα Καραϊνδρου από το Γυμνάσιο Λιδωρικίου, Μαρία Γερακιού από το Γυμνάσιο Δεσφίνας, Ελένη Μαχαίρα και Απόστολο Πετρίκη από το Γυμνάσιο Δελφών, Παρασκευή Τσάφου από το Μουσικό Σχολείο Άμφισσας, Ελένη Γκλαβάνου, Ευθυμία Καρανάσου και Καλοτίνα Σκώττη από το ΓΕΛ Ιτέας, Λιάνα Κούκουλη και Ευθυμία Ραφτοπούλου από το ΓΕΛ Άμφισσας και τους συναδέρφους από τα Ειδικά Σχολεία Σωτήρη Μπαλκίζα, Έλενα Βλάχου και Θεοδώρα Μπλίκα.

Φυσικά το φεστιβάλ αυτό δεν θα μπορούσε να πραγματοποιηθεί αν δεν είχαμε την ηθική και οικονομική υποστήριξη από τον Δήμο Δελφών, την Περιφερειακή Ενότητα Φωκίδας, το Αρχαιολογικό Μουσείο Δελφών, το Ελληνικό Ίδρυμα Πολιτισμού, το Πανελλήνιο Δίκτυο για το θέατρο στην Εκπαίδευση και την Υποκριτέα θεατρική Συντεχνία καθώς και χορηγίες από τοπικές επιχειρήσεις και επαγγελματίες.

Σας ευχαριστώ πολύ για την προσοχή σας και σας αποχαιρετώ με ένα σύντομο βίντεο από το 1ο φεστιβάλ μουσειακού θεάτρου στη Φωκίδα!

ΒΙΝΤΕΟ